CELEX: 52018PC0328
Language: fi
Date: 2018-05-02
Title: Ehdotus NEUVOSTON ASETUS arvonlisäverosta kertyvien omien varojen lopullisesta yhdenmukaisesta kantomenettelystä annetun neuvoston asetuksen (ETY, Euratom) N:o 1553/89 muuttamisesta

EUROOPAN KOMISSIO
            Bryssel 2.5.2018
            COM(2018) 328 final
            2018/0133(NLE)
            Ehdotus
            NEUVOSTON ASETUS
            arvonlisäverosta kertyvien omien varojen lopullisesta yhdenmukaisesta kantomenettelystä annetun neuvoston asetuksen (ETY, Euratom) N:o 1553/89 muuttamisesta
            
               
         
         
            
               PERUSTELUT
            
            
               1.Ehdotuksen tausta
            
            
               
                  Tämän ehdotuksen tarkoituksena on yksinkertaistaa arvonlisäveroon perustuvia omia varoja merkittävästi muuttamalla neuvoston asetusta (ETY, Euratom) N:o 1553/89
                     1
                  . Ehdotuksessa esitetään, että painopiste siirretään yleisen arvonlisäverokannan alaisiin luovutuksiin ja suorituksiin (joten painotettua keskimääräistä arvonlisäverokantaa ei tarvita), että oikaisujen määrä vähennetään ehdottoman välttämättömään vähimmäismäärään ja että arvonlisäveropohjaan tehtävät taloudelliset kompensaatiot poistetaan. Lisäksi ehdotetaan yhteistä prosenttiosuutta, joka perustuu jäsenvaltion tuoreimpiin verotustietoihin. 
               
               
                  Tämä ehdotus on erottamaton osa omien varojen järjestelmän uudistusta, joka sisältyy ehdotukseen
                     2
                   neuvoston päätökseksi Euroopan unionin omien varojen järjestelmästä. Uudistus perustuu omia varoja käsittelevän korkean tason työryhmän antamiin suosituksiin. Työryhmä julkaisi loppuraporttinsa
                     3
                   joulukuussa 2016. 
               
               
                  Ehdotuksessa on otettu huomioon omien varojen hallinnoinnista saadut aikaisemmat kokemukset, ja sillä pyritään yksinkertaistamaan arvonlisäveroon perustuvien omien varojen, jäljempänä ’alv-perusteiset omat varat’, laskentaa. Sillä myös yksinkertaistetaan käytännön järjestelyjä. Ehdotuksen sisältöä kuvataan tarkemmin jäljempänä jaksossa 5.
               
               
                  Omien varojen hallinnointi edellyttää niiden luonteen vuoksi, että unionin muita politiikkoja, etenkin sisämarkkina- ja veropolitiikkaa, toteutetaan moitteettomasti. 
               
            
            
               2.Oikeusperusta, toissijaisuusperiaate ja suhteellisuusperiaate 
            
            
               Tässä ehdotetun asetuksen oikeusperusta on Euroopan unionin toiminnasta tehdyn sopimuksen, jäljempänä ’SEUT-sopimus’, 322 artiklan 2 kohta. Neuvoston päätöksen 2014/335/EU, Euratom
                  4
                8 artiklan 2 kohdassa ja ehdotetun omia varoja koskevan päätöksen 6 artiklan 3 kohdassa todetaan, että jäsenvaltiot asettavat varat komission käyttöön SEUT-sopimuksen 322 artiklan 2 kohdan nojalla annettujen asetusten mukaisesti. Lisäksi koska tällä asetuksella muutetaan voimassa olevaa asetusta, on aiheellista käyttää samaa sääntelytapaa. 
            
            
               Unionin talousarvion ja sen tulopuolen muodostavien omien varojen luonteesta seuraa, että omien varojen järjestelmää ja omien varojen käyttöön asettamista on hallinnoitava unionin näkökulmasta, joten jäsenvaltiot eivät voi toimia hallinnoijina.
            
            
               Tässä ehdotetulla asetuksella täydennetään jo voimassa olevia säännöksiä omien varojen käyttöön asettamisesta ja etenkin asetusta (EU, Euratom) N:o 609/2014
                  5
               . 
            
            
               On unionin ja sen jäsenvaltioiden edun mukaista varmistaa, että omien varojen järjestelmä toimii hyvin. Ehdotettu asetus on suunniteltu siten, että sillä helpotetaan unionin ja jäsenvaltioiden välistä yhteistyötä.
            
            
               3.Jälkiarviointien, sidosryhmien kuulemisten ja vaikutustenarviointien tulokset
            
            
               Ehdotus on osa omiin varoihin liittyvää vuosia 2021–2027 koskevaa lainsäädäntöpakettia. Jotta alv-perusteisia omia varoja voitaisiin yksinkertaistaa, niistä annettua nykyistä asetusta olisi muutettava.
            
            
               Uudesta omia varoja koskevasta päätöksestä annettuun ehdotukseen liitetyissä perusteluissa on lisätietoa viimeaikaisista kertomuksista ja asiakirjoista, joissa analysoidaan tarvetta uudistaa omien varojen järjestelmää.
            
            
               Tämä ehdotus ei liity sääntelyn toimivuutta ja tuloksellisuutta koskevaan ohjelmaan. Sen kohteena ovat jäsenvaltiot, eikä se koske mikroyrityksiä, pieniä ja keskisuuria yrityksiä tai muita sidosryhmiä. Sillä ei periaatteessa ole vaikutuksia unionin alakohtaiseen kilpailukykyyn eikä kansainväliseen kauppaan. Ehdotuksella ei myöskään ole vaikutuksia perusoikeuksien suojeluun.
            
            
               4.Talousarviovaikutukset
            
            
               
                  Tämän ehdotuksen ja omia varoja koskevan lainsäädäntöpaketin talousarviovaikutukset esitetään tarkemmin rahoitusselvityksessä, joka on liitetty omien varojen käyttöön asettamisesta annettuun asetusehdotukseen
                     6
                  . Uudistetun omien varojen järjestelmän ja siihen osana kuuluvan alv-perusteisten omien varojen uudistetun järjestelmän täytäntöönpanon edellyttämät hallintomäärärahat ja henkilöstöresurssit ovat samat kuin nykyistä järjestelmää varten tarvittavat. 
               
            
            
               5.Lisätiedot
            
            
               Tämän asetuksen soveltamisesta on tarkoitus keskustella omia varoja käsittelevässä neuvoa-antavassa komiteassa säännöllisesti nykyiseen tapaan.
            
         
         
            
               Komission ehdotuksen sisältö voidaan tiivistää seuraavasti:
            
            
               Ehdotetun asetuksen 1 artiklan 1 kohdassa poistetaan asetuksen (ETY, Euratom) N:o 1553/89 jako kuuteen osastoon.
            
            
               Ehdotetun asetuksen 1 artiklan 2 kohdassa tehdään asetuksen (ETY, Euratom) N:o 1553/89 1 artiklaan seuraavat muutokset:
            
            
               –Asetuksen 1 artiklaa on muokattu, jotta siinä voitaisiin ottaa huomioon se, että alv-perusteisten omien varojen painopiste on yleisen arvonlisäverokannan alaisissa luovutuksissa ja suorituksissa lopulliseen kulutukseen. Siinä viitataan lisäksi omia varoja koskevassa päätösehdotuksessa tarkoitettuun yhdenmukaiseen verokantaan. Yleisellä arvonlisäverokannalla olisi katsottava tarkoitettavan yhteisestä arvonlisäverojärjestelmästä annetun neuvoston direktiivin 2006/112/EY
                  7
                96 artiklassa tarkoitettua arvonlisäverokantaa.
            
            
               Ehdotetun asetuksen 1 artiklan 3 kohdassa poistetaan asetuksen (ETY, Euratom) N:o 1553/89 2 artikla. 
            
            
               –Asetuksen artiklaosa on siirretty 3 artiklaan, ja ei-normatiiviset säännökset, joissa asetetaan sääntelyn puitteet, sisältyvät muutetussa asetuksessa johdanto-osaan.
            
            
               Ehdotetun asetuksen 1 artiklan 4 kohdalla korvataan asetuksen (ETY, Euratom) N:o 1553/89 3 ja 4 artikla seuraavasti:
            
            
               –Asetuksen 3 artiklan 1 kohta: jotta käytössä olisi kiistaton ja luotettava tietolähde, yleiseen arvonlisäverokantaan perustuvien omien varojen määräytymisperuste on johdettava kussakin jäsenvaltiossa kalenterivuonna kannettujen yhteenlaskettujen arvonlisäverotulojen nettomäärästä oikaistuna arvonlisäverodirektiivissä lueteltujen erityisten alueellisten näkökohtien huomioon ottamiseksi.
            
            
               –Asetuksen 3 artiklan 2 kohta: jotta tulokseksi saadaan yleisen arvonlisäverokannan alaiset luovutukset ja suoritukset lopulliseen kulutukseen, oikaistut nettotulot kerrotaan yhteisellä unionin osuudella.
            
            
               –Asetuksen 3 artiklan 3 kohta: koska eri jäsenvaltioiden käyttämät yleiset verokannat poikkeavat toisistaan, tuloihin ei voida suoraan soveltaa yhdenmukaista verokantaa. Yleisen arvonlisäverokannan alaiset luovutukset ja suoritukset lopulliseen kulutukseen olisi tämän vuoksi jaettava jäsenvaltion yleisellä verokannalla yleisen arvonlisäverokannan alaisen määräytymisperusteen laskemiseksi.
            
            
               –Asetuksen 3 artiklan 4 kohta: yhdenmukaista verokantaa sovelletaan yleisen arvonlisäverokannan alaiseen määräytymisperusteeseen, jotta saadaan EU:n talousarvioon kertyvät yleiseen arvonlisäverokantaan perustuvat omat varat.
            
            
               –Asetuksen 3 artiklan 5 kohta: jos jäsenvaltio rikkoo arvonlisäverodirektiiviä, arvonlisäveroina kannettuja nettotuloja olisi oikaistava sen varmistamiseksi, että jäsenvaltioita kohdellaan tasapuolisesti.
            
            
               –Asetuksen 4 artikla: silloin kun jäsenvaltio päättää asianmukaisia menettelyjä noudattaen muuttaa yleistä arvonlisäverokantaansa, sen on otettava tämä muutos huomioon noudattaen 4 artiklassa säädettyä vakiomenetelmää. Menetelmässä otetaan huomioon sekä muutosta edeltänyt että sen jälkeinen arvonlisäverokanta. 
            
            
               Ehdotetun asetuksen 1 artiklan 5 kohdassa poistetaan asetuksen (ETY, Euratom) N:o 1553/89 5 ja 6 artikla:
            
            
               –Nämä artiklat poistetaan, koska ehdotetussa asetuksessa säädetään oikaisujen määrän minimoinnista, eikä kompensaatioita enää tehdä. 
            
            
               Ehdotetun asetuksen 1 artiklan 6 kohdassa tehdään asetuksen (ETY, Euratom) N:o 1553/89 7 artiklaan seuraavat muutokset:
            
            
               –Asetuksen 7 artikla säilyy käytännössä ennallaan. Artiklan 1 kohdan alussa oleva ilmaisu ”mennessä” on korvattu ilmaisulla ”viimeistään”. Artiklan 2 kohtaan on tehty muutokset, jotka ovat seurausta 5 ja 6 artiklan poistamisesta sekä 11 artiklan siirtämisestä neuvoston asetuksen (EU, Euratom) 20xx/xxxx 4 artiklan 7 kohtaan. 
            
            
               Ehdotetun asetuksen 1 artiklan 7 kohdassa korvataan asetuksen (ETY, Euratom) N:o 1553/89 8 artikla:
            
            
               –8 artikla säilyy olennaisilta osin ennallaan. Ilmaisu ”alv-varojen perusteesta” on korvattu ilmaisulla ”yleisen arvonlisäverokannan alaisesta alv-varojen perusteesta”.
            
            
               Ehdotetun asetuksen 1 artiklan 8 kohdassa korvataan asetuksen (ETY, Euratom) N:o 1553/89 10 artikla:
            
         
         
            
               –Asetuksen 10 artikla säilyy olennaisilta osin ennallaan. Sitä on kuitenkin muutettu siten, että se vastaa tämän ehdotuksen soveltamisalaa. Artiklasta on poistettu viittaukset 5 ja 6 artiklaan, koska ehdotuksessa esitetään, että kompensaatiot ja eräät oikaisut poistetaan käytöstä. Menettelyjen yksinkertaistamiseksi 10 artiklan 2 kohdassa ilmaisu ”Komissio tarkastelee [...]” on muutettu muotoon ”Komissio voi hyväksyä [...]”.
            
            
               Ehdotetun asetuksen 1 artiklan 9 kohdassa muutetaan asetuksen (ETY, Euratom) N:o 1553/89 11 artiklaa:
            
            
               –Asetuksen 11 artikla: 11 artiklan 1 kohta siirretään neuvoston asetuksen (EU, Euratom) 20xx/xxxx 4 artiklan 7 kohtaan. Siirretty teksti säilyy periaatteessa ennallaan. Sitä on kuitenkin muutettu sen huomioon ottamiseksi, että tämä ehdotus ei sisällä painotettua keskimääräistä verokantaa. Asetuksen 11 artiklan 3 kohta on muotoiltu uudelleen, jotta siinä on voitu ottaa huomioon tarkastuksia koskevien säännösten siirtäminen neuvoston asetuksen (EU, Euratom) 20xx/xxxx.
            
            
               Ehdotetun asetuksen 1 artiklan 10 kohdassa muutetaan asetuksen (ETY, Euratom) N:o 1553/89 12 artiklaa:
            
            
               –Asetuksen 12 artikla säilyy olennaisilta osin ennallaan. Sitä on kuitenkin muutettu siten, että se vastaa ehdotuksen soveltamisalaa. Jäsenvaltioiden edellytetään toimittavan tietoa arvonlisäveron kannosta aiempaa yleisemmällä tasolla ja ilmoittavan ainoastaan sellaisista arvonlisäveron kantoon sovellettavien hallinnollisten prosessien ja menettelyjen muutoksista, jotka ovat tämän asetuksen kannalta merkityksellisiä. Myös raportointijakso, jota noudatetaan tietojen toimittamisessa komissiolle, on yhdenmukaistettu muissa verotusta koskevissa asetuksissa ja direktiiveissä säädettyjen raportointijaksojen kanssa. Arvonlisäveron kantomenettelyjen tehokkuuden arvioinnin kannalta on enemmän merkitystä sellaisten tietojen ilmoittamisella, jotka koskevat jäsenvaltioiden kantomenettelyihinsä tekemiä parannuksia, kuin itse menettelyjä koskevien tietojen ilmoittamisella. Asetuksen tekstiä on muutettu näiden seikkojen huomioon ottamiseksi.
            
            
               Ehdotetun asetuksen 1 artiklan 11 kohdassa korvataan asetuksen (ETY, Euratom) N:o 1553/89 13 artikla:
            
            
               –Asetuksen 13 artikla: Artiklaa on muutettu siten, että se vastaa tämän ehdotuksen soveltamisalaa. Artiklasta on sen vuoksi poistettu viittaukset ”valtuutukseen”.
            
            
               Ehdotetun asetuksen 2 artiklassa säädetään asetuksen voimaantulosta, soveltamisesta ja takautuvuudesta ja sen vaikutuksesta alv-perusteisten omien varojen järjestelmään.
            
            
               Tämän asetuksen olisi tultava voimaan samaan aikaan kuin uuden omia varoja koskevan päätöksen. Tarkoituksena on, että uutta alv-perusteisten omien varojen järjestelmää sovelletaan takautuvasti kauden alusta eli 1 päivästä tammikuuta 2021 lähtien, joten tätä päivää ennen laadittujen selvitysten oikaisemisessa noudatetaan laadinta-ajankohtana voimassa olleita sääntöjä.
            
            
               Lisäksi asetukseen tehdään yleinen termimuutos korvaamalla ilmaisu ”alv-varat” ilmaisulla ”alv-perusteiset omat varat”, ilmaisu ”alv-varoja” ilmaisulla ”alv-perusteisia omia varoja” ja ilmaisu ”alv-varojen” ilmaisulla ”alv-perusteisten omien varojen”.
            
            
               2018/0133 (NLE)
            
            
               Ehdotus
            
            
               NEUVOSTON ASETUS
            
            
               arvonlisäverosta kertyvien omien varojen lopullisesta yhdenmukaisesta kantomenettelystä annetun neuvoston asetuksen (ETY, Euratom) N:o 1553/89 muuttamisesta
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 322 artiklan 2 kohdan,
            
            
               ottaa huomioon Euroopan atomienergiayhteisön perustamissopimuksen ja erityisesti sen 106 a artiklan,
            
            
               ottaa huomioon Euroopan komission ehdotuksen,
            
            
               ottaa huomioon Euroopan parlamentin lausunnon
                  8
               ,
            
            
               ottaa huomioon Euroopan tilintarkastustuomioistuimen lausunnon
                  9
               ,
            
         
         
            
               sekä katsoo seuraavaa:
            
            
               (1)Neuvoston päätöksen 20xx/xxxx/EU, Euratom
                  10
                2 artiklan 1 kohdan b alakohdassa tarkoitetut arvonlisäverosta määritettyyn osuuteen perustuvat unionin omat varat, jäljempänä ’yleiseen arvonlisäverokantaan perustuvat omat varat’, olisi asetettava unionin käyttöön mahdollisimman hyvin edellytyksin. Sen vuoksi olisi annettava säännöt, joita jäsenvaltioiden on noudatettava asettaessaan kyseiset varat unionin talousarvion käyttöön.
            
            
               (2)Yleiseen arvonlisäverokantaan perustuvien omien varojen laskennassa olisi yksinkertaisuuden ja läpinäkyvyyden varmistamiseksi ja hallinnollisten rasitteiden vähentämiseksi käytettävä yleisen arvonlisäverokannan alaisten liiketoimien yhteistä unionin tasolla määritettyä osuutta. Tämän unionin yhteisen osuuden olisi vastattava jäsenvaltioissa lopulliseen kulutukseen osoitettujen yleisen arvonlisäverokannan alaisten luovutusten ja suoritusten pienimpien osuuksien keskiarvoa, joka on laskettu viiden vuoden jaksolta käyttämällä omia varoja käsittelevän neuvoa-antavan komitean hyväksymiä kansantalouden tilinpidon tietoja ja verotietoja.
            
            
               (3)Yleiseen arvonlisäverokantaan perustuvien omien varojen määräytymisperusteen laskentamenetelmä olisi määriteltävä yhdenmukaisella tavalla siten, että kyseisen määräytymisperusteen ainoan lopullisen määritysmenetelmän lähtökohtana ovat kunakin kalenterivuonna tosiasiassa kannetut tulot. 
            
            
               (4)Sen vuoksi asetusta (ETY, Euratom) N:o 1553/89 olisi muutettava.
            
            
               (5)Johdonmukaisuuden vuoksi tämän asetuksen olisi tultava voimaan samana päivänä kuin päätöksen 20xx/xxxx/EU, Euratom, ja sitä olisi sovellettava 1 päivästä tammikuuta 2021. Asetukseen (ETY, Euratom) N:o 1553/89 tehtyjä muutoksia ei kuitenkaan tulisi soveltaa alv-perusteisten omien varojen määräytymisperustetta koskevien vuotta 2021 edeltävien selvitysten oikaisemiseen,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Muutetaan asetus (ETY, Euratom) N:o 1553/89 seuraavasti:
            
            
               (1)Poistetaan seuraavat osastot:
            
            
               (a)”I OSASTO Yleiset säännökset”;
            
            
               (b)”II OSASTO Soveltamisala”;
            
            
               (c)”III OSASTO Laskentamenetelmä”;
            
            
               (d)”IV OSASTO Tilinpitoa ja käyttöön asettamista koskevat säännökset”;
            
            
               (e)”V OSASTO Tarkastusta koskevat säännökset”;
            
            
               (f)”VI OSASTO Loppusäännökset”.
            
            
               (2)Korvataan 1 artikla seuraavasti:
            
            
               ”1 artikla
            
            
               Yleiseen arvonlisäverokantaan perustuvat omat varat lasketaan soveltamalla neuvoston päätöksen 20xx/xxxx/EU, Euratom* mukaisesti vahvistettua yhdenmukaista verokantaa tämän asetuksen mukaisesti määritettyyn, yleiseen arvonlisäverokantaan perustuvien omien varojen määräytymisperusteeseen.
            
            
               
                  Yleinen arvonlisäverokanta on neuvoston direktiivin 2006/112/EY** 96 artiklassa tarkoitettu arvonlisäverokanta.
               
            
         
         
            
               * Neuvoston päätös 20xx/xxxx/EU, Euratom, annettu [PÄIVÄMÄÄRÄ], Euroopan unionin omien varojen järjestelmästä (EUVL L […], […], s. […]).
            
            
               ** Neuvoston direktiivi 2006/112/EY yhteisestä arvonlisäverojärjestelmästä (EUVL L 347, 11.12.2006, s. 1).”
            
            
               (3)Poistetaan 2 artikla.
            
            
               (4)Korvataan 3 ja 4 artikla seuraavasti:
            
            
               ”3 artikla
            
            
               1.Kukin jäsenvaltio laskee yleiseen arvonlisäverokantaan perustuvien omien varojen määräytymisperusteen tietyltä kalenterivuodelta käyttämällä perustana direktiivin 2006/112/EY 2 artiklassa tarkoitetuista verollisista liiketoimista kantamastaan arvonlisäverosta saamiensa nettotulojen kokonaismäärää kyseiseltä kalenterivuodelta. Tätä määrää oikaistaan seuraavien määrien huomioon ottamiseksi: 
            
            
               (a)kaikki määrät, joita olisi omien varojen tarkoituksiin käsiteltävä liiketoimina, joiden lähtö- tai määräpaikka on jokin jäsenvaltio, vaikka niiden lähtö- tai määräpaikka olisi jokin direktiivin 2006/112/EY 6 artiklassa tarkoitettu alue;
            
            
               (b)direktiivin 2006/112/EY 7 artiklassa tarkoitetuista paikoista kertyneet määrät, joiden osalta jäsenvaltiot pystyvät osoittamaan, että tulot on siirretty kyseisiin paikkoihin.
            
            
               2.Edellä olevan 1 kohdan mukaisesti saatu määrä kerrotaan 45 prosentilla.
            
            
               3.Edellä olevan 2 kohdan mukaisesti saatu määrä jaetaan yleisellä arvonlisäverokannalla, jota asianomaisessa jäsenvaltiossa sovelletaan direktiivin 2006/112/EY mukaisesti arvonlisäverotulojen kantovuonna. 
            
            
               4.Edellä olevan 3 kohdan mukaisesti saatu määrä kerrotaan neuvoston asetuksen (EU, Euratom) 20xx/xxxx* 1 artiklan 1 kohdassa tarkoitetulla yhdenmukaisella verokannalla, jotta saadaan unionin talousarvion käyttöön asetettavat yleiseen arvonlisäverokantaan perustuvat omat varat.
            
            
               5.Jos direktiivin 2006/112/EY säännöksiä on rikottu ja jos tästä on seurauksena, että yleiseen arvonlisäverokantaan perustuvat omat varat vähenevät, unionilla on oikeus saada kyseiset omat varat vähentämättöminä sekä viivästyskorko neuvoston asetuksen (EU, Euratom) N:o 609/2014** 12 artiklan mukaisesti.
            
            
               4 artikla
            
            
               1.Yleiseen arvonlisäverokantaan perustuvien omien varojen määräytymisperuste lasketaan kalenterivuosittain. 
            
            
               2.Jos jäsenvaltio muuttaa yleistä arvonlisäverokantaa, uutta verokantaa sovelletaan sitä kuukautta seuraavan kuukauden ensimmäisestä päivästä, jona se tuli voimaan. Edellä tarkoitetut kaksi verokantaa lasketaan aikaan suhteutettuna 3 artiklan 3 kohdassa tarkoitettua laskutoimitusta varten.
            
            
               * Neuvoston asetus (EU, Euratom) 20xx/xxxx, annettu [...], Euroopan unionin omien varojen järjestelmää koskevista täytäntöönpanotoimenpiteistä (EUVL L […], […], s. […]).
            
            
               ** Neuvoston asetus (EU, Euratom) N:o 609/2014, annettu 26 päivänä toukokuuta 2014, perinteisten, ALV- ja BKTL-perusteisten omien varojen käyttöön asettamisessa sovellettavista menetelmistä ja menettelystä sekä käteisvarojen saamiseksi toteutettavista toimenpiteistä (EUVL L 168, 7.6.2014, s. 39).”
            
            
               (5)Poistetaan 5 ja 6 artikla.
            
            
               (6)Korvataan 7 artiklan 1 ja 2 kohta seuraavasti:
            
            
               ”1.
                     Jäsenvaltioiden on toimitettava komissiolle viimeistään heinäkuun 31 päivänä selvitys, josta ilmenee 3 artiklan mukaisesti laskettu yleiseen arvonlisäverokantaan perustuvien omien varojen määräytymisperusteen edellisen kalenterivuoden kokonaismäärä, johon 1 artiklassa tarkoitettua verokantaa sovelletaan.
            
         
         
            
               2.
                     Selvityksen on sisällettävä kaikki sellaiset määräytymisperusteen määrittämisessä käytetyt tiedot, jotka tarvitaan asetuksen (EU, Euratom) 20xx/xxxx 4 artiklan 7 kohdassa tarkoitettujen tarkastusten tekemiseen.”
            
            
               (7)Korvataan 8 artikla seuraavasti:
            
            
               ”8 artikla
            
            
               Jäsenvaltioiden on toimitettava komissiolle viimeistään kunkin vuoden huhtikuun 15 päivänä arvio yleiseen arvonlisäverokantaan perustuvien omien varojen seuraavan varainhoitovuoden määräytymisperusteesta.”
            
            
               (8)Korvataan 10 artikla seuraavasti:
            
            
               ”10 artikla
            
            
               1.Jäsenvaltioiden on viimeistään kunkin varainhoitovuoden huhtikuun 30 päivänä toimitettava komissiolle tieto ratkaisuista ja niihin liittyvistä muutoksista, joiden tekemistä ne ehdottavat määrittääkseen 3 artiklan 1 kohdassa tarkoitetun määrän. Ehdotetun ratkaisun yhteydessä on tarvittaessa ilmoitettava niiden tietojen luonne, joita jäsenvaltiot pitävät tarkoituksenmukaisina, sekä arvio määräytymisperusteen arvosta kunkin oikaisun osalta. 
            
            
               Komissio toimittaa ensimmäisessä alakohdassa tarkoitetut tiedot, jotka se on saanut kultakin jäsenvaltiolta, tiedoksi muille jäsenvaltioille viimeistään 31 päivänä toukokuuta.
            
            
               2.Komissio voi hyväksyä täytäntöönpanosäädöksiä jäsenvaltioiden 1 kohdan mukaisesti ehdottamista ratkaisuista. Kyseiset täytäntöönpanosäädökset hyväksytään 13 artiklan 2 kohdassa tarkoitettua neuvoa-antavaa menettelyä noudattaen.”
            
            
               (9)Muutetaan 11 artikla seuraavasti:
            
            
               (a)Poistetaan 1 kohta.
            
            
               (b)Korvataan 3 kohta seuraavasti:
            
            
               ”Asetuksen (EU, Euratom) 20xx/xxxx 4 artiklan 7 kohdassa tarkoitettujen tarkastusten seurauksena oikaistava tiettyä varainhoitovuotta koskeva vuosittainen selvitys oikaistaan 9 artiklassa säädettyjen edellytysten mukaisesti.”
            
            
               (10)Korvataan 12 artikla seuraavasti: 
            
            
               ”12 artikla
            
            
               1.Jäsenvaltioiden on toimitettava komissiolle kunakin vuonna tiedot kaikista merkityksellisistä muutoksista, joita ne ovat tehneet arvonlisäveron kantoon soveltamiinsa hallinnollisiin prosesseihin ja menettelyihin.
            
            
               2.Komissio tarkastelee yhteistyössä asianomaisen jäsenvaltion kanssa, voitaisiinko näihin prosesseihin ja menetelmiin mahdollisesti suunnitella parannuksia niiden tehokkuuden lisäämiseksi.
            
            
               3.Komissio laatii joka viides vuosi kertomuksen jäsenvaltioiden toteuttamista arvonlisäveron kantoon liittyvistä toimenpiteistä ja niiden arvonlisäveron kannossa saavuttamasta edistyksestä sekä mahdollisista suunnitteilla olevista parannuksista.
            
            
               Komissio toimittaa kyseisen kertomuksen Euroopan parlamentille ja neuvostolle ensimmäisen kerran viimeistään 31 päivänä joulukuuta 2023.”
            
            
               (11)Korvataan 13 artikla seuraavasti:
            
         
         
            
               ”13 artikla
            
            
               1.Komissiota avustaa asetuksen (EU, Euratom) 20xx/xxxx 9 artiklassa perustettu omia varoja käsittelevä neuvoa-antava komitea. Tämä komitea on Euroopan parlamentin ja neuvoston asetuksessa (EU) N:o 182/2011* tarkoitettu komitea.
            
            
               2.Kun viitataan tähän kohtaan, sovelletaan asetuksen (EU) N:o 182/2011 4 artiklaa.
            
            
               * Euroopan parlamentin ja neuvoston asetus (EU) N:o 182/2011, annettu 16 päivänä helmikuuta 2011, yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä (EUVL L 55, 28.2.2011, s. 13).”
            
            
               2 artikla
            
            
               Tämä asetus tulee voimaan päätöksen 20xx/xxxx/EU, Euratom voimaantulopäivänä.
            
            
               Sitä sovelletaan 1 päivästä tammikuuta 2021.
            
            
               Tämän asetuksen 1 artiklaa ei kuitenkaan sovelleta alv-perusteisten omien varojen määräytymisperustetta koskevien vuotta 2021 edeltävien selvitysten oikaisemiseen.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        Neuvoston asetus (ETY, Euratom) N:o 1553/89, annettu 29 päivänä toukokuuta 1989, arvonlisäverosta kertyvien omien varojen lopullisesta yhdenmukaisesta kantomenettelystä (EYVL L 155, 7.6.1989, s. 9).
               
               
                  
                     (2)
                  
                        COM(2018) 325 final, 2.5.2018.
               
               
                  
                     (3)
                  
                        EU:n tuleva rahoitus: omia varoja käsittelevän korkean tason työryhmän loppuraportti ja suositukset, joulukuu 2016.
               
               
                  
                     (4)
                  
                        Neuvoston päätös 2014/335/EU, Euratom, annettu 26 päivänä toukokuuta 2014, Euroopan unionin omien varojen järjestelmästä (EUVL L 168, 7.6.2014, s. 105).
               
               
                  
                     (5)
                  
                        Neuvoston asetus (EU, Euratom) N:o 609/2014, annettu 26 päivänä toukokuuta 2014, perinteisten, ALV- ja BKTL-perusteisten omien varojen käyttöön asettamisessa sovellettavista menetelmistä ja menettelystä sekä käteisvarojen saamiseksi toteutettavista toimenpiteistä (EUVL L 168, 7.6.2014, s. 39).
               
               
                  
                     (6)
                  
                        COM(2018) 326 final, 2.5.2018.
               
               
                  
                     (7)
                  
                        Neuvoston direktiivi 2006/112/EY, annettu 28 päivänä marraskuuta 2006, yhteisestä arvonlisäverojärjestelmästä (EUVL L 347, 11.12.2006, s. 1).
               
               
                  
                     (8)
                  
                        EUVL C […], […], s. […].
               
               
                  
                     (9)
                  
                        EUVL C […], […], s. […].
               
               
                  
                     (10)
                  
                        EUVL L […], […], s. […].